In morte de issa

In custos montes altos deo haia
s’ideale gentile seberadu
in sa persona de s’isposa mia.
Tottus mi giamaian fortunadu,

Ma ecco, o misteriosa morte iscura,
bénnida ses che abile a furare
dae sa domo mia ogni dulzura.
Poto como sa vida cuminzare

Pustis de tantu dannu e tantu anneu
in mesu a su desertu e a s’abbandonu?
Attristadu s’est custu coro meu
che un’alvure fertu dae tronu.

O bisos de sa mia gioventura,
ruttos a terra che fozas siccadas:
subra sa domo mia sun passadas
iras de mala sorte trista e dura.

Fin sas mias bideas animadas
dae s’amore de una criatura
giovana e bella; fini coronadas
sas mias bideas dae sa figura

De Issa surridente a dogni ora
piena de buntade e cortesia
e d’affettos santissimos d’isposa.

Sognaia lughente s’aurora
a fiancos de cuss’isposa mia
e bennida est sa notte tempestosa.

Tue, destinu, comente riu mudu
bennidu ses e trazzadu mi nd’hasa
dae s’ortu cudd’alta cariasa
lassende su terrenu iscuru e mudu.

Non pius umbras suaves, non canzones
pibiosas d’amantes rusignolos,
non pius de sas rundines sos bolos
né s’ardore de santas passiones.

Su logu est solu e deo band’ancora
ma biu non so. In mesu a sas giunturas
passan avvisos d’antigas tristuras
e mi pinnigo che una colora.

Tempus galanu passadu,
est vanu su t’ammentare
ma non ti poto olvidare
in su coro addoloradu.
Sa femmina ch’hapo amadu
in sa mia gioventura
sutta de sa terra dura
pro sempre nd’han sepultadu.

Est una die ’e basca e colorida;
istentada est sa zente a tribagliare
in sas operas mannas de sa vida,
ma tue non bi ses a l’azzudare,

Tue chi amaias sa fatiga
accant ’a sos fizos tuos e a mie,
tue pius, o bella e santa amiga,
non godis custas lughes de sa die.

Currene sos pizzinnos che fiammas
sutta su sole peri sas carreras
e ogni tantu intendene sas mammas
chi cantana che abes faineras;

Ma sos tuos a tie non t’intendene
cantende, o abe mia, abe maista:
minores sunu eppuru già cumprendene
chi custa domo nostra est tantu trista.

Est notte tarda
e s’unu accant’a s’atteru imbrassados
sos pipios nostros dromini.
Deo los hapo corcados
e basados pro parte tua puru
chi sempre costumaias
basàrelos su sero allegramente
e pois los corcaias
e los dormias cun brullas e carignos.
Ma issos dromini tranquillamente
ca s’ira tempestosa
de su dolore meu issos no ischini
né sa perdida tua dolorosa
cumprendene. Ite cheres:
sun gai sos pizzinos.
Issos dispiagheres
non podene mantenner tempus tantu:
sunu gioia e incantu
ca gai cheret Deus zertamente.
Tempus pro su piantu
e coro pro suffrire
cun sos annos han’haere e comente!

«Sa vida est unu ticcu
de abba in s’aurora
lughente in d’unu filu
d’erva frisca a sas lughes de sa die.
In conca ponedilu:
pro tottus benit gasie».
E paret finza giustu
su faeddare ’e sa zente in custu modu.
Ma s’amaru disgustu,
su dolore che nodu
deo in s’anima giutto
e non balet su narrer de sa zente.
Pro ilgonza non mutto
ma simile a fogu ardente,
forte, distruidore
chi sas carres m’ispremet e mi pistat
est su meu dolore
chi continu m’attristat.
Tenzo custos pipios:
sun sanos, allegros e bonos
e paret chi a frios
cun cuddos chistionos,
cun sos gridos insoro
mi calmene unu pagu sa ferida
terribile ’e su coro
e ispero in sa vida.
Ma ecco tott’in d’una
s’ischidan che leone sos disizos
de te isposa bruna
e non bastan sos fizos
pius a pienare
su búidu ch’in sa vida fattu m’hasa.
Timo ogni iscurigare
e peus est dogni crasa.

Dromini sos pipios nostros bonos,
dromin serenamente.
Tottu sa die, comente
puzzones si sun cantende divertidos,
han pienu ’e sonos
sa domo nostra trista e desolada.
De custa temporada
de mala sorte cumpresu non d’hana.
T’istimaian a sana
ma como chi ses morta
raramente una orta
nde faeddana senza dolu e pena.
Sos pizzinos sun gai:
in s’anima serena
non podene mantenner umbra mala.
Eppuru a oras nde suffro.
Cheria chi a fittianu
t’esserene ammentadu,
esseren piantu e pregadu.

Oe puru hapo piantu.
Dogni tantu
m’est prezisu chi pianga a tie.
In su piangher solu
custu dolu,
agatto sa mezzus ora de sa die.
E penso a sa bellesa,
a sa ’onesa,
a su ch’hasa suffridu in tantu male.
Cantu fisti gentile!
Ma su vile
destinu t’ha truncadu ogni ideale.
Haias sos fizigheddos
minoreddos
e tue los amaias a macchine;
vivias de isplendore,
de amore
e Deus t’hat destinadu custu fine.
Sa tua gioventura
tantu pura
ecco in terra niedda est iscumparta.
No a mie, pobidda,
m’a sa idda
nostr’intera, coro meu, has fattu farta.
Piango, ma proite,
ma proite,
cand’est vana ogni lagrima in su dannu.
Ma piango ca paret
chi s’iscraret
in su piantu su meu iscuru affannu.

Oe pioet forte a mannas iras.
Sunu sas primas abbas atonzinas,
de su massagiu s’allargan sas miras
ai cust’abba. Torran cristallinas
sas campagnas e pronta est a s’aronzu
sa terra tottu. Ispettat sas istrinas
de su semene a sos friscos d’atonzu,
isperat dognunu in sa novella annada
e sentit de tribagliare su bisonzu.
Ma deo ammento chi tue ses corcada
pro sempre in su nostru campusantu
e s’abba chi ha piopidu est falada
subra su coro meu che piantu
e penso chi tue suffris sutta terra
senza lugh’e su mundu e senza cantu.
Cun tue custamaia,
cun tue chi cumprendias dogni cosa,
suavissima isposa,
passare serenas oras
mirende sa luna bella in cumpagnia.
E fattu a issa sos bisos
nostros currian lestros, luminosos,
a logos misteriosos
pienos de isplendore
de zente bella, cantos e sorrisos.
Ma nontesta so solu,
de sa luna mirende cust’andare
fra chelu, terra e mare
e penso chi ses morta
e aumentat su meu disconsolu.